# Stanisław Lem

Stanisław Herman Lem (Lviv, 12 de setembre de 1921 - Cracòvia, 27 de març de 2006) fou un escriptor polonès de ciència-ficció. Traduït a moltes llengües i ha venut milions d'exemplars. La seva obra de més èxit és Solaris.

## Biografia

Stanisław Lem va néixer a Lviv, que llavors era a Polònia, actualment a Ucraïna. El seu pare era metge i ell va estudiar medicina a la universitat de Lvovo i també a la Universitat Jagellònica de Cracòvia, però va haver d'interrompre els seus estudis per la invasió alemanya a l'inici de la Segona Guerra Mundial. Lem treballà de mecànic i soldador i col·laborà amb la resistència. L'any 1946, es traslladà a Cracòvia i acabà els seus estudis de medicina. Va treballar com a ajudant en el món de la investigació científica i començà a escriure novel·les durant el seu temps lliure. Va ser membre fundador de la Societat Polonesa d'Astronàutica. A partir del 1973 va impartir cursos de literatura polonesa a la Universitat de Cracòvia.
Fou premiat com a membre d'honor de l'associació Science Fiction and Fantasy Writers of America (SFWA) l'any 1973, però l'any 1976 en fou expulsat a causa d'unes declaracions molt crítiques: afirmava que la ciència-ficció nord-americana era de baixa qualitat literària i estava més preocupada per les aventures que per desenvolupar noves idees i formes literàries.
Traduir les seves obres és difícil a causa dels neologismes i jocs de paraules. El Parlament polonès va dedicar l'any 2021, entre altres personalitats, a Stanisław Lem.

## Temes recurrents

És un autor de l'anomenada ciència-ficció dura, que té un dels temes principals en els possibles desenvolupaments tecnològics. Així, a les seves ficcions apareixen aparells, robots, coets i tecnologies que permeten el viatge espacial o el contacte amb els extraterrestres. Respecte a aquests, analitza sobretot els problemes de comunicació que sorgirien d'un hipotètic contacte, per les diferències culturals, que sovint acaba en conflicte, exemplificant així una al·legoria del xoc de civilitzacions.
A través de la novel·la explora assumptes filosòfics com la relació entre instint i cultura a l'ésser humà, un possible dualisme que inclou l'ànima, la concepció de la mort o la memòria. Igualment aborda temes com els vincles socials o la solitud, sovint tenyida d'humor.

## Obres

* Człowiek z Marsa (1946) (L'home de Mart)
* Szpital przemienienia (1948) (L'hospital de la transfiguració)
* Astronauci (1951) (Els astronautes)
* Obłok Magellana (1955) (El Núvol de Magalhães)
* Sezam (1955) (Sèsam)
* Czas nieutracony (1955) (Temps aprofitat)
* Dialogi (1957) (Diàlegs)
* Dzienniki gwiazdowe (El diaris de les estrelles)
* Inwazja z Aldebarana (1959) (La invasió d'Aldebaran)
* Śledztwo (1959) (La investigació)
* Eden (1959) (Edén)
* Powrót z gwiazd (1961) (Retorn de les estrelles)
* Pamiętnik znaleziony w wannie (1961) (Memòries trobades en una banyera)
* Solaris (1961) (Solaris) (publicada el 1988 en català per Editorial Pleniluni ISBN 8485752449. Segona edició en català publicat el 2022 per Kalandraka ISBN 978-84-18558-38-2)
* Bajki robotow (1964) (Faules de robots)
* Summa Technologiae (1964) (Alta tecnologia)
* Niezwyciężony (1964) (L'invencible)
* Wysoki zamek (1966) (El castell alt)
* Cyberiada (1967) (Ciberiada)
* Głos Pana (1968) (La veu del seu amo)
* Doskonała Próżnia (Buit perfecte)
* Ze wspomnień Ijona Tichego; Kongres futurologiczny (El congrés de futurologia)
* Opowieści o pilocie Pirxie (Relats del pilot Pirx)
* Wielkość urojona (Magnitud imaginària)
* Rozprawy i szkice (Dissertacions i esbossos)
* Katar (La febre del fenc)
* Wizja lokalna (Èntia)
* Provokationen (Provocació)
* Fiasko (publicada el 1988 en català per Editorial Laia amb el títol El Fracàs; ISBN 847668200X)
* Pokój na Ziemi (Pau a la terra)

## Referències

* ↑ Lem, Stanislaw. Retorno de las estrellas (en castellà). 2.a edició. Barcelona: Bruguera, 1983. ISBN 8410018002743.
* ↑ «Sejm wybrał patronów roku 2021 - Sejm Rzeczypospolitej Polskiej». [Consulta: 6 agost 2023].